钦定古今图书集成/理学汇编/文学典/第029卷 > 何长瑜
## 钦定古今图书集成/理学汇编/文学典/第029卷 > 何长瑜

按《宋书谢灵运传》：“灵运既东还，与族弟惠连、东海何
长瑜、颍川荀雍、太山羊璿之以文章赏会，共为山泽
之游，时人谓之四友。惠连幼有才悟，而轻薄不为父
方明所知。灵运去永嘉，还始宁，时方明为会稽郡，灵
运尝自始宁至会稽造方明，过视惠连，大相知赏。时
长瑜教惠连读书，亦在郡内，灵运又以为绝伦，谓方”
明曰：“阿连才悟如此，而尊作常儿遇之，何长瑜当今
仲宣，而给以下客之食，尊既不能礼贤，宜以长瑜还
灵运”，灵运载之而去。荀雍字道雍，官至员外散骑郎。
璿之字曜璠，临川内史，为司空、竟陵王诞所遇，诞败，
坐诛。长瑜文才之美，亚于惠连，雍、璿之不及也。临川
王义庆招集文士，长瑜自国侍郎至平西记室参军。
尝于江陵寄书与宗人何勗，以韵语序义庆州府僚
佐云：“陆展染须发，欲以媚侧室，青青不解久，星星行
复出。”如此者五六句，而轻薄少年遂演而广之，凡厥
人士，并为题目，皆加剧言苦句，其文流行。义庆大怒，
白太祖，除为广州所统曾城令。及义庆薨，朝士诣第
叙哀。何勗谓袁淑曰：“长瑜便可还也。”淑曰：“国新丧宗
英，未宜便以流人为念。”庐陵王绍镇寻阳，以长瑜为
南中郎行参军，掌记之任，行至板桥，遇暴风溺死。